als_Latn dik_Latn sag_Latn
Sipas një studimi të kryer nga firma kërkimore Flurry, rezulton se përdoruesit e telefonave inteligjentë harxhojnë mesatarisht 2 orë e 38 minuta në ditë duke u marrë me pajisjen e tyre.
Nuk dihet ende se sa e sigurt është kjo shifër, por është e sigurt që përdorimi i telefonave inteligjentë është në rritje. Por sa të lidhur jemi ne ndaj telefonave inteligjentë dhe për çfarë i përdorim këto pajisje? Ky ka qenë fokusi i një prej projekteve më të fundit të Universitetit të Bonit në Gjermani.
Një grup psikologësh dhe profesionistësh në fushën e shkencave kompjuterike, kanë studiuar për gjashtë javë përdorimin e telefonave inteligjentë nga 50 studentë.
Gjatë kësaj periudhe, më tepër se çereku i studentëve kanë përdorur telefonat e tyre inteligjentë për më tepër se 2 orë në ditë dhe i kontrollonin ato mesatarisht 80 herë në ditë, çdo 12 minuta. Pjesa më e madhe e tyre i përdornin telefonat për mesazhe, lojëra dhe për aksesimin e rrjeteve sociale.
Studiuesit kanë vendosur tashmë të zgjerojnë këtë studim, për të ndihmuar përdoruesit të zbulojnë statistikat e tyre personale lidhur me telefonat inteligjentë. Për këtë arsye ata kanë zhvilluar një aplikacion Android pa pagesë të quajtur Menthal që monitoron përdorimin e telefonave inteligjentë dhe gjeneron statistika.
Aplikacioni do të tregojë se sa orë shpenzoni në ditë para telefonit tuaj inteligjentë dhe cilat aplikacione përdorni më tepër.
Ndërkohë, ekipi i studimit do të mbledhë të gjitha këto të dhëna (anonime) sa herë që përdoruesi të jetë i lidhur në një rrjet Wi-Fi. Në këtë mënyrë mendohet që të realizohet një studim sa më i saktë rreth përdorimit të telefonave inteligjentë.
Aplikacioni ka edhe një synim tjetër: të masë progresin dhe përkeqësimin e sëmundjeve mendore, si depresioni. Bazuar në një analizë personale rezultatet do të matin humorin e përdoruesit.
Për shembull, në qoftë se ju shpenzoni shumë kohë duke dërguar mesazhe, duke aksesuar Facebook-un dhe duke biseduar gjatë me miqtë, mund të nënkuptojnë se ju ndjeheni në humor dhe jeni i shoqërueshëm, në të kundërt mund të nënkuptohet se ju ndjeheni keq dhe i mbyllur ndaj botës.
Profesori Thomas Schläpfer mendon se gjatë momenteve depresive përdorimi i telefonave inteligjentë ndryshon dukshëm. Pacientët do të kryejnë më pak telefonata dhe do të kenë ndryshime në sjellje.
Këto ndryshime mund të monitorohen nëpërmjet një GPS të integruar në pajisje, sigurisht me leje të plotë të pacientit dhe në përputhje me ligjet e privatësisë së të dhënave. Rezultatet mund të ndihmojnë doktorët të parandalojnë përkeqësimin e gjendjes.
Aplikacioni mund të instalohet nga Google Play ose nga uebfaqja e Menthal. Mund t’ju duhet të prisni pak kohë për të realizuar regjistrimin.
Burimi: (PCWorld Albanian)
(Herë të lexuara: 247)
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn eng_Latn als_Latn